Document ID: 32001D0393

Komisijos sprendimas
2001 m. gegužės 4 d.
nustatantis gyvūnų sveikatos reikalavimus ir nurodytais patogenais neužkrėstų kiaušinių importo iš valstybių, kurios nėra narės, veterinarinį sertifikavimą bei sudarantis valstybių, kurios nėra narės, iš kurių valstybės narės leidžia šiuos kiaušinius importuoti, sąrašą
(pranešta dokumentu Nr. C(2001) 1174)
(tekstas svarbus EEE)
(2001/393/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių [1], su paskutiniais pakeitimais, padarytais Direktyva 1999/90/EB [2], ypač į jos 23 straipsnį, 24 straipsnio 2 dalį, 26 ir 27a straipsnius,
kadangi:
(1) Nurodytais patogenais neužkrėsti kiaušiniai (NPN) yra perinti skirti kiaušiniai, kurie naudojami laboratorijose atliekant diagnostines procedūras, gaminant bei tiriant vakcinas ir mokslo tiriamiesiems bei farmakologiniams tikslams ir kuriuos reikia ženklinti spaudu.
(2) 1975 m. spalio 29 d. Tarybos reglamentas (EEB) Nr. 2782/75 dėl perinti skirtų kiaušinių ir viščiukų gamybos bei prekybos [3] nustato perinti skirtų kiaušinių ženklinimo reikalavimus, o jį įgyvendinantis Komisijos reglamentas (EEB) Nr. 1868/77 [4] nustato išsamias taikymo taisykles, pirmiausia dėl perinti skirtų kiaušinių ženklinimo.
(3) NPN kiaušiniai yra netinkami vartoti žmonių maistui.
(4) Bendrijos teisės aktuose nėra konkretaus NPN kiaušinių apibrėžimo, todėl jis turi būti nustatytas.
(5) NPN kiaušinius reikia gaminti remiantis galiojančia Europos farmakopėja [5], kurioje yra apibrėžti jiems taikomi reikalavimai.
(6) Šios konkrečios charakteristikos turėtų užkirsti kelią paukščių gripui, Niukaslio ir kitoms paukščių ligoms Bendrijoje, jei bus taikomos visos kitos šio sprendimo nuostatos.
(7) Valstybės narės nori importuoti NPN kiaušinius iš šalių, kurios nėra nustatytos Niukaslio ir paukščių gripo ligomis neapimtomis šalimis, tačiau kurios gali suteikti pakankamas gyvūnų sveikatos garantijas šio konkretaus produkto atžvilgiu.
(8) NPN kiaušiniai gali būti naudojami tik įmonėse, kuriose, juos pavartojus, jie turi būti sunaikinti arba kitaip apdoroti, kad būtų išvengta bet kokio ligos išplitimo pavojaus.
(9) Šios kategorijos kiaušiniams turi būti parengtas veterinarijos sertifikatas ir atitinkamas valstybių, kurios nėra narės, kurioms leidžiama naudotis šiuo sertifikatu joms eksportuojant minėtus kiaušinius į Bendriją, sąrašas.
(10) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime: "Nurodytais patogenais neužkrėsti (NPN) kiaušiniai" - tai Tarybos direktyvos 90/539/EEB 2 straipsnio 2 dalyje nustatyti perinti skirti kiaušiniai, kuriuos Europos farmakopėja apibūdino "nurodytais patogenais neužkrėstų vištų pulko sudėtais kiaušiniais", kurie naudojami diagnostikos, mokslinių tyrimų bei farmacijos tikslams.
2 straipsnis
1. Valstybės narės leidžia importuoti NPN kiaušinius iš I priede išvardytų valstybių, kurios nėra narės, arba iš jų dalių, jei jie atitinka II priede nustatyto atitinkamo veterinarijos sertifikato reikalavimus ir jei šis sertifikatas, tinkamai užpildytas ir pasirašytas, yra pateikiamas kartu su kiaušiniais.
2. NPN kiaušinius valstybės narės leidžia importuoti tik tada, kai jie paženklinti spaudu, kuriame nurodytas šalies ISO kodas bei įmonės patvirtinimo numeris, ir kai ta pati aiškiai matoma ir įskaitoma informacija, nurodanti, kad siuntą sudaro šis konkretus produktas, yra pateikta ant pakuotės; be to, atlikus importo kontrolę, siunta turi būti vežama tiesiai į galutinės paskirties vietą. Minėtas ženklinimas turi atitikti Reglamento (EEB) Nr. 2782/75 6 straipsnyje su paskutiniais pakeitimais, padarytais jį įgyvendinančiame Reglamente (EEB) Nr. 1868/77, nustatytus bendruosius prekybos reikalavimus.
3 straipsnis
Nepanaudoti kiaušiniai, visa pakuotė, likučiai ar atliekos po naudojimo turi būti sudeginti arba kitaip apdoroti, kad būtų užkirstas kelias bet kokiam ligos išplitimui.
4 straipsnis
Šis sprendimas sertifikuotiems nurodytais patogenais neužkrėstiems kiaušiniams taikomas nuo 2001 m. balandžio 30 d.
5 straipsnis
Šis sprendimas skirtas valstybėms narėms.
Priimta Briuselyje, 2001 m. gegužės 4 d.

Labels: 17
5
7
3
0